KLASA: P-568/23

URBROJ: 711-02-01/05-2024-08

Zagreb, 10. travnja 2024.

**DALIBOR NINČEVIĆ**

**gradonačelnik Grada Solina**

**Predmet: DALIBOR NINČEVIĆ, gradonačelnik Grada Solina**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 10. travnja 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Na temelju napisa objavljenih na portalu 24sata.hr od 27. prosinca 2023. u članku pod naslovom „*SDP-ovac: Gradonačelnik Solina je uhljebio ženu. Gradonačelnik: Nismo na takav način u vezi…*“, Povjerenstvo je dana 28. prosinca 2023. otvorilo predmet protiv obveznika Dalibora Ninčevića, gradonačelnika Grada Solina.

U navedenom članku navodi se u bitnom da je imenovani obveznik predložio …, v.d. pročelnicu Upravnog odjela za gospodarstvo, zaštitu okoliša i europske fondove Grada Solina, s kojom je u vezi za imenovanje za članicu Nadzornog odbora trgovačkog društva Vodovod i kanalizacija d.o.o., Split.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici, obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Dalibor Ninčević obnašao dužnost zamjenika gradonačelnika Grada Solina u mandatu 2013.-2017., potom dužnost gradonačelnika Grada Solina u mandatu 2017.-2021., kao i da trenutno obnaša istu dužnost počevši od 7. lipnja 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je u svrhu utvrđivanja činjenica u postupku iz svoje nadležnosti izvršilo uvid u službene mrežne stranice trgovačkog društva Vodovod i kanalizacija d.o.o. na kojima su objavljene odluke Skupštine i Nadzornog odbora tog trgovačkog društva (<https://www.vik-split.hr/o-nama/sjednice-skupstine>) te je utvrdilo da je u objavljenom Pozivu za 133. sjednicu Skupštine trgovačkog društva Vodovod i kanalizacija d.o.o., Split, koja se održala 30. prosinca 2023. pod točkom 6. predloženog dnevnog reda naveden Prijedlog Odluke o imenovanju predstavnika Grada Solina - … u Nadzorni odbor društva na mandat u trajanju od četiri godine.

Uvidom u objavljeni Zapisnik sa 133. sjednice Skupštine trgovačkog društva Vodovod i kanalizacija d.o.o. od 30. prosinca 2023. utvrđeno je da je na sjednici bio nazočan Dalibor Ninčević kao predstavnik člana društva – Grada Solina te da nije donesena Odluka o imenovanju … u Nadzorni odbor na mandat u trajanju četiri godine.

Uvidom u podatke sudskog registra Trgovačkog suda u Splitu za trgovačko društvo Vodovod i kanalizacija d.o.o. utvrđeno je da su osnivači navedenog trgovačkog društva uz Grad Solin još 11 jedinica lokalne samouprave.

Povjerenstvo je također izvršilo uvid u imovinsku karticu koju je obveznik Dalibor Ninčević podnio 27. siječnja 2023., a u kojoj je u rubrici „Podatci o bračnom drugu/životnom partneru/izvanbračnom drugu“ naveo da je oženjen …, OIB: …, dok je u rubrici „Podatci o prebivalištu“ naveo adresu u Solinu, ….

Nadalje, uvidom u imovinsku karticu koju je obveznik Dalibor Ninčević podnio 24. siječnja 2024. utvrđeno je da je u rubrici „Podatci o bračnom drugu/životnom partneru/izvanbračnom drugu“ naveo da je razveden dok je u rubrici „Podatci o prebivalištu“ naveo adresu u Solinu, ….

Uvidom u digitalne podatke matice vjenčanih Povjerenstvo je utvrdilo da je obveznik Dalibor Ninčević sklopio brak 1996. godine s …, OIB: …, čije je prezime nakon sklapanja braka bilo …. U bilješci izvatka navedeno je da je brak prestao 12. rujna 2023. razvodom.

Nadalje, Povjerenstvo je od Ministarstva unutarnjih poslova zatražilo dopisom od 17. siječnja 2024. KLASA: Pp-568/23, URBROJ: 711-02-01/05-2024-3, dostavu podatka koje sve osobe imaju prijavljeno prebivalište na adresi u Solinu, ….

Ministarstvo unutarnjih poslova na navedeno je traženje odgovorilo dopisom od 23. siječnja 2024. KLASA: 210-02/24-14/763, URBROJ: 511-12-32-24-2, uz koji su dostavljena uvjerenja o prebivalištu za …, …, …, …, …, …, …, …, …, …, …, … i …, a koji imaju prijavljeno prebivalište na adresi u Solinu, ….

Povjerenstvo je također od Grada Solina dopisom od 12. ožujka 2024. KLASA: Pp-568/23, URBROJ: 711-02-01/05-2024-05, zatražilo očitovanje postoji li bliski ili drugi osobni odnos obveznika Dalibora Ninčevića s …, v.d. pročelnicom Upravnog odjela za gospodarstvo, zaštitu okoliša i europske fondove Grada Solina, te postoje li okolnosti prema kojima bi se isti obveznik mogao smatrati interesno (imovinski ili neimovinski) povezan sa spomenutom osobom pored okolnosti da je ista raspoređena na spomenuto radno mjesto.

Grad Solin, po gradonačelniku Daliboru Ninčeviću, na spomenuto je traženje odgovorio dopisom od 26. ožujka 2024. u kojem je navedeno da ne postoji bliski ili drugi osobni odnos obveznika Dalibora Ninčevića s …, v.d. pročelnicom Upravnog odjela za gospodarstvo, zaštitu okoliša i europske fondove Grada Solina, te da ne postoje okolnosti prema kojima bi se isti obveznik mogao smatrati interesno (imovinski ili neimovinski) povezan sa spomenutom osobom kao niti bilo koje druge okolnosti koje bi predstavljale potencijalni ili stvarni sukob interesa. U očitovanju se posebno napominje da je dano po gradonačelniku kao čelniku tijela iz odredbe članka 42. stavka 5. ZSSI-a te da predstavlja i očitovanje obveznika Dalibora Ninčevića u cilju što skorijeg okončanja predmetnog postupka.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Nastavno na sve utvrđeno u ovoj pravnoj stvari, Povjerenstvo ne nalazi da je u postupanju obveznika Dalibora Ninčevića, gradonačelnika Grada Solina, u postupku predlaganja …, v.d. pročelnice Upravnog odjela za gospodarstvo, zaštitu okoliša i europske fondove Grada Solina, za članicu Nadzornog odbora trgovačkog društva Vodovod i kanalizacija d.o.o. došlo do moguće povrede odredbi ZSSI-a.

Naime, u postupku utvrđivanja činjenica iz nadležnosti Povjerenstva nije utvrđeno postojanje osnova i okolnosti prema kojima bi se …, v.d. pročelnica Upravnog odjela za gospodarstvo, zaštitu okoliša i europske fondove Grada Solina, smatrala povezanom osobom s obveznikom Daliborom Ninčevićem, gradonačelnikom Grada Solina, u smislu odredbe članka 5. stavka 1. točaka 3. i 6. ZSSI-a.

Sukladno navedenom, Povjerenstvo u postupku predlaganje imanovanja spomenute osobe za članicu Nadzornog odbora trgovačkog društva Vodovod i kanalizacija d.o.o. nije utvrdilo okolnosti iz kojih bi proizlazilo da bi obveznik Dalibor Ninčević u obnašanju javne dužnosti gradonačelnika Grada Solina svoj privatni interes stavio ispred javnog interesa.

Slijedom svega navedenog, Povjerenstvo utvrđuje kako protiv obveznika Dalibora Ninčevića, gradonačelnika Grada Solina, u odnosu na opisane okolnosti nije utvrdilo ispunjenje pretpostavki za pokretanje postupka iz nadležnosti Povjerenstva.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Dalibor Ninčević, osobnom dostavom
2. Objava na internetskoj stranici Povjerenstva nakon dostave obvezniku
3. Pismohrana